Ο μεγάλος στόχος του Δημήτρη Γιαννακόπουλου είναι να ξεκινήσει η καμπάνια του PAO ALIVE στη Γερμανία με αφορμή το Μπάγερν-Παναθηναϊκός για την Ευρωλίγκα.

Όπως αποκαλύπτει ο Βασίλης Βέργης στη Live Sport, ο Νοέμβριος θα είναι ο μήνας όχι μόνο της επανεκκίνησης του PAO ALIVE-Βοτανικός, αλλά της ουσιαστικής αφετηρίας και διαφήμισης του πρότζεκτ, με σκοπό να αρχίσουν να μαζεύονται χρήματα.

Στόχος του Δημήτρη Γιαννακόπουλου είναι να ξεκινήσει η καμπάνια του PAO ALIVE σε διεθνές επίπεδο από τη Γερμανία. Πιο συγκεκριμένα στις 22 Νοεμβρίου όταν θα παίξουν Μπάγερν-Παναθηναϊκός για την 10η αγωνιστική της Ευρωλίγκας.

Στη Γερμανία ζουν σχεδόν 467.000 Έλληνες, εκ των οποίων οι 93.000 ζουν στην Βαυαρία. Ανάμεσά τους πολλοί είναι φίλοι του Παναθηναϊκού. Αυτό σημαίνει ότι ο Δημήτρης Γιαννακόπουλος μπορεί να απευθυνθεί σε μεγάλο ακροατήριο και με αφορμή την αναμέτρηση απέναντι στη Μπάγερν θα γίνει η εκκίνηση της διαφημιστικής καμπάνιας για το PAO ALIVE.

Για να γίνουν όλα αυτά θα πρέπει να έχει ολοκληρωθεί ο κύκλος των απαιτούμενων ενεργειών, όπως για παράδειγμα η απόφαση των ομάδων εργασίας του Δήμου Αθηναίων και Παναθηναϊκού σχετικά με την τελική πρόταση για την κατασκευή και του γηπέδου μπάσκετ εντός της Διπλής Ανάπλασης.